정조 22년
掌令申若樞疏曰伏以臣每自惟昆蟲草木無以仰報天地生成之澤矣伏惟我聖明造化之天臣是一介螻蟻之微而釋褐十二年前後蒙恩覆燾罔極甄除令印歷揚華秩特選臺司叨玷淸班夙夜感懼蔑有絲毫報效之道而每於召牌之下逡巡不敢進逋慢之誅金木難逭臣罪臣自知矣而聖度天大不置於重辟薇院恩除又下於千萬夢寐之外驚遑震剝不知所以自處矣屢傲恩命義分怵畏顧瞻耿光章皇出肅而臣本性質庸鈍言議拙劣淸朝耳目之任承膺無路實非螴蜳之巧避自量人器之不稱伏乞聖明俯賜鑑諒亟遞臣職以肅朝綱以安私分焉臣於乞免之章固不當暇及他事而玆有愚見敢陳一言伏以白岳三角者神京之巨鎭天府之洪基也定鼎四百年雖經壬丙之陽九而漢水方城作金湯之固環海封疆無鳴吠之警者莫非祖宗朝深仁厚澤熙洽之運亦莫非嶽靈之佑我大邦壯我本朝而以太華明星之神峰崆峒斗極之元氣龍騰虎蹲鞏萬世不拔之大地詩云天作高山此惟與宅者也至若封山祭天古昔帝王之盛節美制而虞帝親巡柴于岱宗周王躬行饗于岐山四門雍熙之治百世本支之昌詩云永言配命自求多福者也我東海嶽之祀望秩八域懷柔百神國朝盛典至矣盡矣而顧玆二山實爲一統之所主萬岳之攸宗則年年祝冊雖有致享之例而國都體重尙欠表尊之典矣伏惟我殿下御極二十有三年淸明之化廣蕩之德以臣駑下之姿顧何筆晝日模天而雖荒塞夔路之間聲敎攸曁民神顒祝雖一日萬機之中尤重祀事之念天地共感伏願殿下翠華一巡靈壇珪幣親封玉檢則鑾輅天蹕山川動色羽旄仙杖草木被榮矣名山顯位無靈則已靈必祚國則其感激之理報應之道崧高峻極合祛於天地神祗而允爲祈天而永命毓氣而降瑞壽山福海蓋膺億萬年無疆之運而南極之星瓊樓瑞彩西海之桃金殿長春添寶籌於嵩華奠隆籙於盤泰豈不猗歟盛哉念臣之賤品以樗櫟散材無用淸時蒲柳衰質已作殘喘甘作溝壑何能猷爲於當世之事而竊以平日漆室之憂更進一說伏以中州之於我國南北講好百年無虞又自乾隆以來六十餘年朝聘之間前後禮遇大小除弊特異於執壤之列宗社之幸甚大甚大臣愚竊以爲安不忘危喜不忘憂者何也臣嘗聞故老相傳之言則昔日淸太祖自我東還師歸渡鴨水曰朝鮮之國若非巨冠闊袖則皆是天下精兵銳卒國有失政後世南歸之日必以大乳房之女大牝門之馬無數搶掠數十年生聚敎訓則長城大河之內何難再渡云而白頭山爲界寧古塔在後塔之往來有淖於前或云三百里或云七十里且瀋陽一路不外於建州衛局都汭而蒙古女眞之屬靺鞨苗蠻之種各率部落散居於黑龍江後春之間累世讋服不敢作道梗之亂至若紅兜毳冠一朝南遁之日則彼所憂畏者不但有靑泥坑險山猺洞蠻蜂屯蟻集乘時要路前搗後襲故必也乞歸路於我國矣又若守塔酋長閉衙拒門則擅其窩窟窮蹙無歸故必也大充斥於西北云者是皆傳來之言也然則向時之禮遇非愛我明禮之國前日之除弊非稱我事大之誠其責報之端請救之事假道之計不一其釁視如指掌而鴨綠豆滿只是一衣帶之水也西北兩鄙盡入於氈裘戎馬之場而晉國慮有群胡之雜處虞廷恐有外府之凶計當是之時弱固不可以敵强寡固不可以敵衆綵絮金繒和議不成則城池甲兵戰守是務苞桑之戒陰雨之備此非玩愒之時也臣愚竊以爲方今淸室之運已至二百年而天厭穢德雲擾神州之日則使信臣精卒備守要害而近觀兵學群書徒能讀而不知合變如碁譜之學自謂得國手之要訣傳神及其對敵也臨局落子箇箇生面瞪目呿口茫然無一譜中彷彿手法若使鐵騎陸梁則皆未免爲陳濤之牛羊淝水之風鶴矣蓋爲國家憂者慮不先定不可應卒臨難後圖莫如素講必以某邑爲要害之路某鎭爲備禦之處某險某阨爲伏兵夾擊之地某堡某砦爲兩隣交綏之場使邊圉履歷山川鍊達者各出意見講論方略以臨機制敵萬全之策僎寫一通以備乙覽當緩急之日特下手書敎于兩界藩閫則使塞下壯士一部兵鑑虜在目中矣仍伏想重宸北顧之中神武默運之籌已久而大東天下八區梯航漠然山高而水淸惟在聖上萬世經國之洪謨也何足摡臣愚一得之慮哉伏念臣生老窮鄕已識民弊故不避煩畏更進一言伏惟我聖上玉樓夙夜昭事上帝其修省之工對越之誠天心克亨睿德潛孚而殷湯以來旱魃之災歷代治平何世無之殿下以殷湯之聖德頃値穡事之㦖旱恫瘝之憂恒切於宵旰惻怛之念屢降於辭敎心禱冥格靈應隨降環東土億萬涸喁箇箇蘇活於我聖上仁覆惠霈之下矣今夏暵乾或緣時運之適然而三南民憂尤値荐歉之餘故浙郡之賑饑越州之救菑各有故君子設施之方法則荒歲保民保於太守之治行以言乎民瘼則還穀之爲弊誠非國家之細憂也蓋還穀者爲生民賑貸之農糧爲國家緩急之需用而目今八路之倉厫吏民之還穀混入混出故糴糶之穀不足爲活民之資適足爲厲民之根者厥惟久矣前後盈廷之議已備今臣之言芻狗也遼豕也然而至若廟堂之上臺閣之中屢陳嘉猷不得其要且觀方面之臣字牧之官皆不能奉行飭敎者率多於糴政之斂散矣噫近者以來水旱癘疫飢饉災沴流行八域往年蠲西北之逋負今春賑兩南之流丐今秋頭緖又將何如而溢目艱虞可想光景田稅之分俵倉穀之停減又將幾何雖以國家之力救荒恤飢逐年無暇比如捧漏甕而脂焦釜也不拔其本不塞其源則民生之弊何時可已臣自壬子冬忝臺之初欲陳狂瞽之說而跡微言淺徊徨踧踖書成復毁而退矣臣今從鄕閻敢陳民憂有補於聖政之萬一則區區報國之願是已臣愚竊以爲行會各道使吏民之穀分庫各納則於公於私毫無費力而利民之道莫大於此矣所謂十年膏肓收效於一針四海痼瘵獲蘇於一政臣請槪擧弊源民間還穀則以精以實十五斗準納而吏還則秋場風殼處處掃來和水和土纔以八九斗混同稱納而精實之民穀則一石分作三石空殼之吏還則累千石臥作虛給故分石臥石之說其來久矣每年春給時精實民穀盡歸烏有民間受食者皆是八九斗塵殼而營邑折耗皆用民穀吏輩受食皆授民穀一州縣之內許多吏胥及倉里卒隷之衆鄕廨雇廝之徒不知其幾千百戶而寅緣作奸幻弄成奸捨殼取實轉相比況噫年年生民之膏血灌輸於吏輩之尾閭故其愁恨之聲疾苦之狀足可爲干和之大關目一夫獨冤夏霜猶零況萬姓之俱困乎向來咸陽塵土之穀適値現發於繡衣然而翻庫列邑則皆是咸陽之穀簿也終歲竭力盡輸官倉窮春望哺但是塵殼故因乏農糧加之以飢饉流離盈路良以此也田野陳荒又以此也是以大小人民皆以還穀百計圖免又以漏籍藏戶謀避還穀者十常八九臣愚以爲旣陳其弊欲救其弊則逋租匿役宿蠹莊奸都是一轉移之間何則要在吏民之還各受各分無相干涉若有弄奸現發之事則該監色杖配於遠惡軍州該守令罷職勘律嚴立科條使自警察俾知懲畏則流逋四歸愁痛笑歌自此以後吏輩之還亦無虛殼而八路倉厫精穀充牣窮春農糧在官庫如私藏前日之失業流離者樂生興農安堵足食矣向時之漏籍藏戶者皆悅而願食風流篤厚戶口蕃息矣陳廢汚菜盡墾生穀賦稅之總有增而無減矣夫如是則民安國泰本固邦寧古人所謂錢鎛犁銳嘉穀之利而亂草之害也守宰廉明良民之福而奸吏之禍也況今大饑之年保活之策專在於賑貸則糶糴之穀尤當區別之事也愚忱未罄更畢餘蘊伏以八路置郵之中惟高一驛其凋殘痼弊之狀固不敢一二可陳而通朝之所共知也臣於乙卯夏待罪本驛之時備關來到以矯革蘇救之道別般申飭而馬戶驛卒輩晝夜待令長立道路則受食還穀奚暇耕農哉臣往營門驛戶還案一竝革罷而其中南山站最爲難保將至於潰裂渙散者其馬位田若非山上𥙿确皆是川邊沮洳之中四窠馬位則靑松白沙永無田形故四馬戶全空而積有年所者以皮不存之毛勢所固然取考驛上謄錄則以本邑屯田劃給充數自是流來法文矣且以長津府言之則設邑設站以爲傳命之路而丁未秋設邑之後尙無一站之設自平原德山兩驛距長津爲二百四五十里往還五百里之間無遞把暫憇之處故巡兵營裨校之往來新舊府使之交遞也以卜馬之重駄騎馬之長驅又有三大嶺而道里險遠人瘦馬瘏前路後斃者比比有之而平德兩站專當其役此必難支之端矣臣之愚見以爲監兵營各庫之錢南北邑以邊利互相推用且爲營裨輩轉用之資故兩營各千兩若有請得則長津府二百四五十里間不可不設站而臣之在郵時諸吏之議皆以同站中衆力相助之誼十三驛婢貢米四百石以一年條自願出給云然則二千兩錢四百石米優足於三四站設施之資而臣於其時以南山馬位與長津站路事殫力所圖而營邑牢拒越視䄅瘠如臣微末馬官不得自由齎志未遂而歸矣今伏見聖念特軫於北鄙另擇幹事者而差遣則本驛凋弊庶幾可蘇矣然而自朝家大加變通南山馬位則以官屯劃給長津站路則以營錢與婢貢米設施之意使備堂發關本道以爲蘇瘼之地千萬幸甚臣是苙澤之一寒踪而全眛疏體猥以任戇之說冒犯僭妄之誅敢以愚騃之見瀆擾崇嚴之下惶恐隕越臣無任云云